בעונת 1974/75 הפסידה באיירן מינכן את אליפות הבונדסליגה לבורוסיה מנשנגלדבך, אך טורסטנסון היה שותף לזכייה נוספת בגביע אירופה לאלופות, לאחר שבמשחק הגמר ניצחה באיירן מינכן 2-0 את לידס יונייטד, כשטורסטנסון שיחק בהרכב. בדרך לזכייה, הבקיע טורסטנסון שער מכריע ברבע הגמר מול אררט ירבאן, שבדיעבד העלה את באיירן מינכן לחצי הגמר. גם בעונת 1975/76 באיירן מינכן הפסידה את האליפות לבורוסיה מנשנגלדבך, אך זכתה שוב בגביע אירופה לאלופות, לאחר ניצחון 1-0 במשחק הגמר על סנט אטיין. טורסטנסון לא שיחק בגמר זה, אך גם הפעם היה לו חלק חשוב בהגעה לגמר, כאשר כבש שער ניצחון מכריע מול מאלמו בשמינית הגמר. בשנת 1976 היה טורסטנסון שותף לזכייתה של באיירן מינכן בגביע הביניבשתי לאחר ניצחון במפגש כפול על קרוזיירו. בעונת 1976/77 באיירן מינכן לא זכתה באף תואר, אך טורסטנסון, בעונתו האחרונה בקבוצה, הפך לשחקן הרכב שפתח כמעט בכל המשחקים, להבדיל משלוש העונות הקודמות בהן היה שחקן רוטציה. בתום עונה זו, עזב טורסטנסון את באיירן מינכן לאחר ארבע עונות, בהן צבר 81 הופעות ליגה והבקיע 11 שערים, וחתם בפ.צ. ציריך.